Încă de anul trecut, la Conțești a fost implementat proiectul "Obținerea energiei din surse regenerabile pentru consum propriu", care a presupus montarea de panouri fotovoltaice. Valoarea investiției, finanțată prin POIM, a fost de 6,14 milioane de lei iar câștigul a fost imediat și evident. Administrația publică locală a scăpat de povara facturilor la energia electrică consumată de instituțiile publice din subordine iar lucrurile nu s-au oprit aici.
După această reușită, primarul Marian Alexandru a mai inițiat două proiecte care au primit finanțare de la Administrația Fondului de Mediu. Este vorba despre 1,18 milioane de lei pentru creșterea eficienței energetice a sistemului de iluminat public și un al doilea proiect care vizează instalarea de stații de reîncărcare pentru vehicule electrice și hibride, cu o valoare de 1,1 milioane de lei.